حرية العقيده

حرية العقيدة هى حرية الانسان فى إعتناق الدين او المبدأ او الفلسفه اللى هو عايزها من غير ضغوط خارجيه و من غير تدخل من حد سواء افراد او جماعات او دوله. حرية العقيدة بتدى الانسان الحق الكامل فى ممارسة الدين اللى يختاره سواء فى السر او فى العلن ، و الحق فى ان ما حدش يفرض عليه دين او مبدأ معين ، او إنه يجبر على ممارسة طقوس الدين الخارجيه. وبتدى حرية العقيده للانسان الحق فى تغيير مبدأه او ديانته اللى اتولد عليها من غير اختياره او اللى إكتسبها بعد كده و بتدى له الحق فى الارتداد عن اى دين و لو كان من اختياره او تغييره و الرجوع عن تغييره او عدم الايمان باى دين . معاقبة الانسان بسبب تغيير دينه او الكفر بدينه عن طريق حكومات او افراد او جماعات او مؤسسات دينيه منافى لحقوق الانسان و اعتداء صريح على حرية الانسان.

شاف الجزء 1 القرن الواحد و العشرين انتكاسات خطيره لحرية العقيده لحد فى البلاد المتقدمه. فى الشرق الاوسط اتعرض المسيحيين لارهاب و اضطهاد ومضايقات و اعتداءات ، و فى الغرب اللى المفروض متقدم اتعرض المسلمين لمضايقات و تحرشات و اعتداءات بترتبط بديانتهم كان من ابرزها تحريم بنا المسلمين لمآذن للجوامع فى سويسرا عن طريق اقتراع اقترحه حزب سويسرى يمينى متطرف. فى اماكن تانيه فى اوروبا فيه اقتراحات مطروحه بتتبناها المنظمات و الاحزاب المتطرفه بتحريم بنا المآذن على الطريقه السويسريه و لحد تحريم بنا الجوامع على الاطلاق.حجتهم ان بنا المآذن مالوش لازمه لان الميكروفونات ممنوعه و الآذان ممنوع لانه ازعاج للناس و ان المآذن و الجوامع بتشوه المنظر لانها طراز مش اوروبى. و حجتهم ان بلاد زى السعوديه رغم انها واسعه مانعه بنا اى كنيسه رغم ان الكنايس شكلها جميل لانها على الطراز الاوروبى و مش بتشوه المنظر و لا بتعمل ازعاج لان لحد الاجراس بطلو يرنوها و بالتالى من حق سويسرا و غيرها منع بنا المآذن و الجوامع زى ما السعوديه و غيرها مانعه بنا الكنايس. العجيب ان دول مانعه بنا الكنايس او معابد اديان تانيه بتهاجم الدول اللى عاوزه تمنع بنا المآذن او الجوامع . تشويه العقايد و مهاجمتها و استنفار الناس ضد اقليات اثنيه عن طريق الدعايه و بعدين اللجوء لإقتراعات " حره " بتمثل تهديد كبير على مبادىء الحريه .

 شوف كمان 
 ليبراليه
 حرية الفكر
 حرية التعبير

تصنيف:حقوق الانسان